
	Παρουσίαση βιβλίου 

«Έλληνες Κύπριοι Αθεράπευτοι»
του Αυγουστίνου Αυγουστή

στο Σπίτι της Κύπρου

Tην Πέμπτη 9 Δεκεμβρίου 2021 το Σπίτι της Κύπρου, ο Σύλλογος Κυπρίων Νομού Λάρισας και η Ομοσπονδία Κυπριακών Οργανώσεων Ελλάδας (Ο.Κ.Ο.Ε.) πραγματοποίησαν την παρουσίαση του βιβλίου του Αυγουστίνου (Ντίνου) Αυγουστή, «Έλληνες Κύπριοι Αθεράπευτοι» που κυκλοφορεί από τις Εκδόσεις Γερμανός. 
«Πολυθεματικό βιβλίο στο οποίο καταγράφεται η μακραίωνη ιστορία της Κύπρου από την αρχαιότητα μέχρι την Ανεξαρτησία. Παράλληλα γίνεται αναφορά σε μεγάλες μορφές Ελλήνων Κυπρίων που άφησαν το αποτύπωμά τους στον πολιτισμό, αρχαίο και σύγχρονο, στον ελληνικό αθλητισμό και την πολιτική».

Χαιρετισμό απηύθυναν ο Πρέσβης της Κυπριακής Δημοκρατίας, κ. Κυριάκος Κενεβέζος, ο Πρόεδρος της Ομοσπονδίας Κυπριακών Οργανώσεων Ελλάδας, κ. Γιώργος Συλλούρης, και ο εκδότης, Ανδρέας Γερμανός.
Για το βιβλίο μίλησαν, η εκπαιδευτικός, συγγραφέας, Ζωή Καλαφάτη και ο δρ Παιδαγωγικής, εκπαιδευτικός, Νίκος Ράπτης.
Η εκπαιδευτικός, συγγραφέας, Μαίρη Σταυρινίδου-Ευθυμίου ανέλαβε τον συντονισμό. 

Η παρουσίαση ολοκληρώθηκε με την αντιφώνηση του συγγραφέα.

Η εκδήλωση διανθίστηκε με μουσικό πρόγραμμα από τους Δήμητρα Συλλούρη και Λυδία Συλλούρη, τραγούδι, Δήμητρα Ντουρουντά, πιάνο και  Θοδωρή Χοχτούλα, κιθάρα.
-------------------------------------------------------------
Ο Αυγουστίνος (Ντίνος) Αυγουστή γεννήθηκε στο Μονάγρι Λεμεσού της Κύπρου. Φοίτησε στο Λανίτειο Γυμνάσιο Λεμεσού (1966 -1969) και στο Β' Γυμνάσιο Λεμεσού από το 1969 έως το 1972. Μετά την αποφοίτησή του κατατάχτηκε στην Εθνική Φρουρά της Κύπρου. Υπηρέτησε στρατιωτική θητεία τριάντα οκτώ μηνών στην 33η Μοίρα Καταδρομών (Λοχίας) με έδρα το Μπέλλα Πάις της Επαρχίας Κερύνειας. Έλαβε μέρος στις στρατιωτικές επιχειρήσεις απόκρουσης της τουρκικής εισβολής το μαύρο καλοκαίρι του 1974. Είναι Αναπληρωτής Καθηγητής στη Σχολή Γεωπονικών Επιστημών, στο Τμήμα Γεωπονίας Αγροτεχνολογίας του Πανεπιστημίου Θεσσαλίας. Έχει εκδώσει τέσσερα διδακτικά συγγράμματα για τις ανάγκες των μαθημάτων που διδάσκει. Έχει επιμεληθεί δύο εκδόσεις του Συλλόγου Κυπρίων Νομού Λάρισας. Η πρώτη αφορά τα δέκα χρόνια λειτουργίας του Συλλόγου και η δεύτερη τις σχέσεις Θεσσαλίας - Κύπρου. Έχει δημοσιεύσει εκατοντάδες άρθρα και δοκίμια περί εθνικών, πολιτικών, εκπαιδευτικών, κοινωνικών και πνευματικών θεμάτων σε ιστοσελίδες, τετράδια λογοτεχνίας και μεγάλης κυκλοφορίας εφημερίδες και περιοδικά. Είναι Πρόεδρος του Συλλόγου Κυπρίων Νομού Λάρισας από το 1992 έως και σήμερα. Έχει διατελέσει ακόμα Πρόεδρος και μέλος των Διοικητικών Συμβουλίων αρκετών Συλλόγων και Οργανώσεων. Από το 1995 έως και σήμερα επιμελείται και παρουσιάζει από το ραδιόφωνο της Ιεράς Μητροπόλεως Λαρίσης και Τυρνάβου την εκπομπή «Κύπρος, γη των Ηρώων και των Αγίων».

Σύνδεσμος παρακολούθησης: https://diavlos.grnet.gr/room/1607?eventid=10588

